รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 5 ตุลาคม 2565
วันพุธที่ 5 ตุลาคม 2565
สรุปข่าวการประชุมคณะรัฐมนตรี 5 ตุลาคม 2565
พลเอก ประยุทธ์  จันทร์โอชา นายกรัฐมนตรี เป็นประธานการประชุมคณะรัฐมนตรี ณ ห้องประชุม 501 ตึกบัญชาการ 1 ทําเนียบรัฐบาล
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ (5 ตุลาคม 2565) เวลา 09.00 น. พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ณ ห้องประชุม 501 ตึกบัญชาการ 1 ทําเนียบรัฐบาล ซึ่งสรุปสาระสําคัญดังนี้
กฎหมาย
1.  เรื่อง  ร่างกฎกระทรวงกําหนดมาตรฐานสินค้าเกษตรสําหรับการปฏิบัติทางการเกษตรที่ดีสําหรับฟาร์มสุกรเป็นมาตรฐานบังคับ พ.ศ. ....
2.  เรื่อง  ร่างกฎกระทรวงการควบคุมการขนส่งของที่อยู่ในอารักขาของศุลกากร พ.ศ. ....
3.  เรื่อง  ร่างกฎสํานักนายกรัฐมนตรี ฉบับที่ .. (พ.ศ. ....) ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช 2478 (แก้ไขเพิ่มเติมเครื่องแบบของข้าราชการกรมราชทัณฑ์)
4.  เรื่อง  ร่างระเบียบสํานักนายกรัฐมนตรี เรื่อง ยกเลิกระเบียบสํานักนายกรัฐมนตรีว่าด้วยการเสริมสร้างความสมานฉันท์แห่งชาติ พ.ศ. 2550 พ.ศ. ....
5.  เรื่อง  ร่างประกาศคณะกรรมการพิจารณาคัดกรองผู้ได้รับการคุ้มครอง เรื่อง หลักเกณฑ์ วิธีการ และเงื่อนไขการพิจารณาคัดกรองคําขอเป็นผู้ได้รับการคุ้มครอง
6.  เรื่อง  ร่างกฎกระทรวงกําหนดค่าธรรมเนียมใบอนุญาตใช้เรือและยกเว้นค่าธรรมเนียมใบอนุญาตใช้เรือ สําหรับเรือขับเคลื่อนด้วยพลังงานไฟฟ้า พ.ศ. ....
เศรษฐกิจ-สังคม
7.  เรื่อง  รายงานสรุปผลการดําเนินการภายใต้แผนพัฒนาตลาดทุนไทย ฉบับที่ 3 (ปี 2560-2564) และการดําเนินการในระยะต่อไป
8.  เรื่อง  รายงานผลการปฏิบัติงานของสํานักงานป้องกันและปราบปรามการฟอกเงิน ประจําปีงบประมาณ พ.ศ. 2564
9.  เรื่อง  รายงานภาวะเศรษฐกิจอุตสาหกรรมไตรมาสที่ 2/2565 และแนวโน้มไตรมาสที่ 3/2565 และรายงานภาวะเศรษฐกิจอุตสาหกรรมประจําเดือนกรกฎาคม 2565
10.  เรื่อง  การโอนเงินหรือสินทรัพย์ของกองทุนเพื่อการฟื้นฟูและพัฒนาระบบสถาบันการเงินเพื่อชําระคืนต้นเงินกู้และดอกเบี้ย FIDF 1 และ FIDF 3
11.  เรื่อง  การกําหนดวันหยุดราชการเป็นกรณีพิเศษในเขตกรุงเทพมหานคร จังหวัดนนทบุรี และจังหวัดสมุทรปราการ ในช่วงการประชุมผู้นําเขตเศรษฐกิจเอเปค ครั้งที่ 29 และการประชุมที่เกี่ยวข้อง
12.  เรื่อง  ขออนุมัติกู้เงินเพื่อใช้ในการดําเนินงาน (กรณีรายได้ไม่เพียงพอสําหรับรายจ่าย) วงเงิน 15,200 ล้านบาท และวงเงินกู้ระยะสั้น จํานวน 1,500 ล้านบาท ของการรถไฟแห่งประเทศไทย ประจําปีงบประมาณ พ.ศ. 2566
13.  เรื่อง  การยุบเลิกกิจการบริษัท เอ ซี ที โมบาย จํากัด
14.  เรื่อง  ความก้าวหน้าของยุทธศาสตร์ชาติและแผนการปฏิรูปประเทศ ณ เดือนสิงหาคม 2565
15.  เรื่อง  รายงานผลการทบทวนและปรับปรุงระยะเวลาการพิจารณาอนุญาตของหน่วยงานของรัฐ
16.  เรื่อง  ขอยกเลิกมติคณะรัฐมนตรี เมื่อวันที่ 15 พฤษภาคม 2533 และมติคณะรัฐมนตรี เมื่อวันที่ 8 กันยายน 2535 เกี่ยวกับการอนุญาตให้เข้าทําประโยชน์พื้นที่ป่าไม้ เพื่อการปลูกสร้างสวนป่าภาคเอกชน
17.  เรื่อง  (ร่าง) นโยบายและแผนระดับชาติว่าด้วยความมั่นคงแห่งชาติ (พ.ศ. 2566 – 2570)
18.  เรื่อง  รายงานสถานการณ์การส่งออกของไทย เดือนสิงหาคม และ 8 เดือนแรกของปี 2565
19.  เรื่อง  แนวทางการดําเนินการสําหรับผู้ลงทะเบียนโครงการลงทะเบียนเพื่อสวัสดิการ แห่งรัฐ ปี 2565 ที่ไม่สามารถติดตามคู่สมรสได้
20.  เรื่อง  ขออนุมัติเงินงบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อดําเนินโครงการ “พาณิชย์...ลดราคา! ออนทัวร์ ทั่วไทย”
ต่างประเทศ
21.  เรื่อง  ขอความเห็นชอบการจัดทําและลงนามร่างความตกลงว่าด้วยการขนส่งทางอากาศที่ครอบคลุมระหว่างรัฐสมาชิกสมาคมประชาชาติแห่งเอเชียตะวันออกเฉียงใต้กับสหภาพยุโรปและรัฐสมาชิกและร่างเอกสารบันทึกการหารือ
22.  เรื่อง  ขอความเห็นชอบต่อการรับรองร่างปฏิญญาอาเซียนว่าด้วยการเชื่อมโยงสิทธิประกันสังคมสําหรับแรงงานข้ามชาติในภูมิภาคอาเซียน
23.  เรื่อง  ร่างบันทึกความเข้าใจว่าด้วยความร่วมมือในโครงการภายใต้กองทุนพิเศษแม่โขง-ล้านช้าง ประจําปี พ.ศ. 2565 ระหว่างกระทรวงทรัพยากรธรรมชาติและสิ่งแวดล้อมและสถานเอกอัครราชทูตสาธารณรัฐประชาชนจีนประจําประเทศไทย
24.  เรื่อง  การรับรองร่างเอกสารวาระบาหลี 2022: แผนที่นําทางระดับโลกเรื่องเศรษฐกิจสร้างสรรค์ (Bali Agenda 2022: A Global Roadmap for Creative Economy)
แต่งตั้ง
25.  เรื่อง  การแต่งตั้งโฆษกกระทรวงการอุดมศึกษา วิทยาศาสตร์ วิจัยและนวัตกรรม (ฝ่ายการเมือง) และโฆษกกระทรวงการอุดมศึกษา วิทยาศาสตร์ วิจัยและนวัตกรรม (ฝ่ายข้าราชการประจํา)
26.  เรื่อง การอนุมัติให้ นายธีระพงษ์ วงศ์ศิวะวิลาส ไปรักษาราชการแทนหรือไปปฏิบัติหน้าที่ในตําแหน่งปลัดสํานักนายกรัฐมนตรี
27.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (สํานักนายกรัฐมนตรี)
28.  เรื่อง  การต่อเวลาการดํารงตําแหน่งของเลขาธิการสํานักงานการปฏิรูปที่ดินเพื่อเกษตรกรรม (กระทรวงเกษตรและสหกรณ์)
29.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงศึกษาธิการ)
30.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงอุตสาหกรรม)
31.  เรื่อง  การแต่งตั้งกรรมการผู้ทรงคุณวุฒิในคณะกรรมการพิจารณาค่าตอบแทนผู้เสียหาย และค่าทดแทนและค่าใช้จ่ายแก่จําเลยในคดีอาญา
32.  เรื่อง  การแต่งตั้งกรรมการผู้ทรงคุณวุฒิในคณะกรรมการส่งเสริมและกํากับธุรกิจโรงแรม
33.  เรื่อง  การแต่งตั้งกรรมการผู้ทรงคุณวุฒิในคณะกรรมการธุรกรรมทางอิเล็กทรอนิกส์
************************
กฎหมาย
1. เรื่อง ร่างกฎกระทรวงกําหนดมาตรฐานสินค้าเกษตรสําหรับการปฏิบัติทางการเกษตรที่ดีสําหรับฟาร์มสุกรเป็นมาตรฐานบังคับ พ.ศ. ....
คณะรัฐมนตรีมีมติอนุมัติหลักการร่างกฎกระทรวงกําหนดมาตรฐานสินค้าเกษตรสําหรับการปฏิบัติทางการเกษตรที่ดีสําหรับฟาร์มสุกรเป็นมาตรฐานบังคับ พ.ศ. .... ตามที่กระทรวงเกษตรและสหกรณ์ (กษ.) เสนอ และให้ส่งสํานักงานคณะกรรมการกฤษฎีกาตรวจพิจารณา โดยให้พิจารณาประเด็นตามข้อสังเกตของสํานักงานคณะกรรมการกฤษฎีกา แล้วดําเนินการต่อไปได้ และให้ กษ. รับความเห็นของกระทรวงอุตสาหกรรมและสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
ทั้งนี้ กษ. เสนอว่า
1. เนื่องจากการเลี้ยงสุกรได้รับความนิยมจากเกษตรกรไทย โดยมีจํานวนผู้เลี้ยงสุกรมากกว่า 160,000 รายทั่วทุกภูมิภาค ทั้งที่เลี้ยงไว้เพื่อการบริโภคหรือเพื่อการพาณิชย์ สํานักงานมาตรฐานสินค้าเกษตรและอาหารแห่งชาติ (มกอช.) จึงได้ประกาศมาตรฐานสินค้าเกษตร เรื่อง การปฏิบัติทางการเกษตรที่ดีสําหรับฟาร์มสุกรเป็นมาตรฐานทั่วไป ขึ้นในปี 2552 เพื่อใช้เป็นแนวทางในการปฏิบัติของเกษตรกรและใช้ในการตรวจรับรองมาตรฐานฟาร์ม เพื่อให้ผู้บริโภคเกิดความมั่นใจใจความปลอดภัยของเนื้อสุกรและผลิตภัณฑ์ ป้องกันปัญหาสุขภาพและการเกิดโรคระบาดที่สําคัญในสุกร และลดผลกระทบด้านสิ่งแวดล้อม
2. ปัจจุบันผู้ประกอบการที่เลี้ยงสุกรในเชิงพาณิชย์ส่วนใหญ่มีความเข้าใจ และมีความพร้อมในการดําเนินการตามมาตรฐาน ดังนั้น เพื่อเป็นการยกระดับมาตรฐานการผลิตตั้งแต่ระดับฟาร์ม สร้างความมั่นใจถึงความปลอดภัยต่อผู้บริโภค สามารถป้องกันและควบคุมโรคระบาดที่สําคัญในสุกรได้อย่างมีประสิทธิภาพ ลดปัญหาผลกระทบต่อสิ่งแวดล้อม และเพิ่มศักยภาพในการผลิตและการค้าผลิตภัณฑ์สุกรของประเทศไทย มกอช. จึงได้จัดทําร่างมาตรฐานสินค้าเกษตร เรื่อง การปฏิบัติทางการเกษตรที่ดีสําหรับฟาร์มสุกรขึ้น
3. คณะกรรมการมาตรฐานสินค้าเกษตร ในคราวประชุมครั้งที่ 2/2564 เมื่อวันที่ 8 เมษายน 2564 ได้มีมติเห็นชอบร่างมาตรฐานสินค้าเกษตร เรื่อง การปฏิบัติทางการเกษตรที่ดีสําหรับฟาร์มสุกร และเห็นชอบกําหนดให้มาตรฐานดังกล่าวเป็นมาตรฐานบังคับ
4. กษ. โดย มกอช. ได้นําร่างมาตรฐานสินค้าเกษตร เรื่อง การปฏิบัติทางการเกษตรที่ดีสําหรับฟาร์มสุกรตามข้อ 3. มาดําเนินการรับฟังความคิดเห็นของผู้มีส่วนได้เสียก่อนออกกฎกระทรวงกําหนดมาตรฐานบังคับต่อไปตามมาตรา 15 วรรคสอง และมาตรา 18 แห่งพระราชบัญญัติมาตรฐานสินค้าเกษตร พ.ศ. 2551 ซึ่งบัญญัติให้เมื่อคณะกรรมการมาตรฐานสินค้าเกษตรเห็นด้วยกับรายละเอียดของร่างมาตรฐานสําหรับสินค้าเกษตรใดและกําหนดให้เป็นมาตรฐานบังคับ ให้คณะกรรมการมาตรฐานสินค้าเกษตรเสนอต่อรัฐมนตรีว่าการกระทรวงเกษตรและสหกรณ์เพื่อออกกฎกระทรวงกําหนดมาตรฐานสําหรับสินค้าเกษตรนั้นเป็นมาตรฐานบังคับ โดยก่อนออกกฎกระทรวงกําหนดมาตรฐานบังคับ ให้ มกอช. จัดให้มีการรับฟังความคิดเห็นของตัวแทนกลุ่มผู้มีส่วนได้ส่วนเสียหรือผู้มีประโยชน์เกี่ยวข้องและเมื่อได้จัดให้มีการรับฟังความคิดเห็นแล้ว ให้ มกอช. นําผลการแสดงความคิดเห็นนั้นเสนอคณะกรรมการมาตรฐานสินค้าเกษตรเพื่อประกอบการพิจารณาเสนอแนะต่อรัฐมนตรีว่าการกระทรวงเกษตรและสหกรณ์เพื่อออกกฎกระทรวงต่อไป ทั้งนี้ มกอช. ได้นําร่างมาตรฐานสินค้าเกษตร เรื่อง การปฏิบัติทางการเกษตรที่ดีสําหรับฟาร์มสุกรเผยแพร่ในเว็บไซต์ของ มกอช. ประกาศทางหนังสือพิมพ์เป็นเวลา 3 วัน และแจ้งเวียนประเทศสมาชิกองค์การการค้าโลก (WTO) เป็นเวลา 60 วัน รวมทั้งจัดทําหนังสือถึงหน่วยงานที่เกี่ยวข้องจํานวน 3,266 หน่วยงาน ผลปรากฏว่า มีผู้เข้าร่วมแสดงความคิดเห็นต่อร่างมาตรฐานสินค้าเกษตรดังกล่าว รวมจํานวนทั้งสิ้น 119 ราย โดยเห็นด้วย 108 ราย ไม่เห็นด้วย 11 ราย และไม่แสดงความคิดเห็น จํานวน 3,147 ราย
5. คณะกรรมการมาตรฐานสินค้าเกษตร ในคราวประชุมครั้งที่ 5/2564 เมื่อวันที่ 1 ธันวาคม 2564 ได้พิจารณาผลการรับฟังความเห็นต่อร่างมาตรฐานสินค้าเกษตร เรื่อง การปฏิบัติทางการเกษตรที่ดีสําหรับฟาร์มสุกรเป็นมาตรฐานบังคับ และเห็นชอบร่างกฎกระทรวงกําหนดมาตรฐานสินค้าเกษตรสําหรับการปฏิบัติทางการเกษตรที่ดีสําหรับฟาร์มสุกรเป็นมาตรฐานบังคับ พ.ศ. .... โดยมอบ มกอช. จัดทําร่างประกาศกระทรวงเกษตรและสหกรณ์เสนอต่อรัฐมนตรีว่าการกระทรวงเกษตรและสหกรณ์เพื่อประกาศเป็นมาตรฐานทั่วไป ก่อนดําเนินการออกกฎกระทรวงกําหนดเป็นมาตรฐานบังคับ
6. ต่อมาได้มีประกาศกระทรวงเกษตรและสหกรณ์ เรื่อง กําหนดมาตรฐานสินค้าเกษตร : การปฏิบัติทางการเกษตรที่ดีสําหรับฟาร์มสุกร ตามพระราชบัญญัติมาตรฐานสินค้าเกษตร พ.ศ. 2551 ลงวันที่ 3 กุมภาพันธ์ 2565 ประกาศเป็นมาตรฐานทั่วไป และลงประกาศในราชกิจจานุเบกษาแล้ว เมื่อวันที่ 6 มิถุนายน 2565
สาระสําคัญของร่างกฎกระทรวง
กําหนดให้มาตรฐานสินค้าเกษตร เลขที่ มกษ. 6403 – 2565 ตามประกาศกระทรวงเกษตรและสหกรณ์ เรื่อง กําหนดมาตรฐานสินค้าเกษตร : การปฏิบัติทางการเกษตรที่ดีสําหรับฟาร์มสุกรตามพระราชบัญญัติมาตรฐานสินค้าเกษตร พ.ศ. 2551 ลงวันที่ 3 กุมภาพันธ์ 2565 เป็นมาตรฐานบังคับ โดยมีสาระสําคัญดังนี้
1. กําหนดแนวทางปฏิบัติที่ดีสําหรับฟาร์มสุกรให้แก่ผู้ประกอบการที่เลี้ยงสุกรขุนตั้งแต่ 500 ตัว ขึ้นไป และเลี้ยงสุกรแม่พันธุ์ ตั้งแต่ 95 ตัว ขึ้นไป เช่น สถานที่ตั้งของฟาร์มต้องตั้งอยู่ในพื้นที่ที่มีเส้นทางคมนาคมที่สามารถขนส่งสุกร อาหารสัตว์ เวชภัณฑ์และอุปกรณ์ต่าง ๆ ได้สะดวก ไม่อยู่ในบริเวณน้ําท่วมขังได้ มีแหล่งน้ําที่สะอาดและใช้เพียงพอ มีพื้นที่ขนาดเพียงพอและเหมาะสมในการเลี้ยงสุกร ไม่หนาแน่นจนก่อให้เกิดปัญหาสิ่งแวดล้อม สุขภาพ และสวัสดิภาพสัตว์ มีคู่มือการจัดการฟาร์มที่แสดงให้เห็นรายละเอียดการปฏิบัติงานที่สําคัญภายในฟาร์ม (เช่น การเตรียมโรงเรือนก่อนนําสุกรเข้าเลี้ยง การทําความสะอาดและบํารุงรักษาโรงเรือน และอุปกรณ์ การควบคุมสัตว์พาหะ) มีมาตรการป้องกันโรคที่อาจมากับสุกรรุ่นใหม่ที่นําเข้าฟาร์ม มีระบบบําบัดน้ําเสีย เป็นต้น โดยกําหนด วันใช้บังคับตามขนาดและประเภทของฟาร์มสุกร ดังนี้ (ร่างข้อ 1 และร่างข้อ 2)
ขนาด/ประเภทของฟาร์ม
วันใช้บังคับ
1. เลี้ยงสุกรขุน จํานวนตั้งแต่ 500-1,499 ตัว - ฟาร์มขนาดกลาง
ให้ใช้บังคับเมื่อพ้นกําหนด 180 วัน
นับแต่วันประกาศในราชกิจจานุเบกษา
2. เลี้ยงสุกรแม่พันธุ์ ตั้งแต่ 95-119 ตัว - ฟาร์มขนาดกลาง
3. เลี้ยงสุกรขุน จํานวนตั้งแต่ 1,500 ตัว ขึ้นไป - ฟาร์มขนาดใหญ่
ให้ใช้บังคับเมื่อพ้นกําหนด 90 วัน
นับแต่วันประกาศในราชกิจจานุเบกษา
4. เลี้ยงสุกรแม่พันธุ์ ตั้งแต่ 120 ตัว ขึ้นไป - ฟาร์มขนาดใหญ่
กฎกระทรวงนี้ไม่ใช่บังคับแก่ฟาร์มสุกรที่ได้รับการรับรองมาตรฐานการเลี้ยงระบบปศุสัตว์อินทรีย์และหมูหลุมที่รับรองโดยกรมปศุสัตว์
2. กําหนดให้ผู้ประกอบการที่เลี้ยงสุกรขุน จํานวนตั้งแต่ 1 – 499 ตัว และเลี้ยงสุกรแม่พันธุ์ ตั้งแต่ 1 – 94 ตัว (ฟาร์มขนาดเล็ก) สามารถขอรับการตรวจสอบและขอใบรับรองมาตรฐานสินค้าเกษตร เลขที่ มกษ. 6403 – 2565 จากผู้ประกอบการตรวจสอบมาตรฐานได้ (ร่างข้อ 3)
3. กําหนดให้ใบรับรองที่ผู้ประกอบการตรวจสอบมาตรฐานได้ออกไว้ ตามประกาศกระทรวงเกษตรและสหกรณ์ เรื่อง กําหนดมาตรฐานสินค้าเกษตร : การปฏิบัติทางการเกษตรที่ดีสําหรับฟาร์มสุกร ตามพระราชบัญญัติมาตรฐานสินค้าเกษตร พ.ศ. 2551 ลงวันที่ 16 มิถุนายน 2558 ก่อนวันที่ร่างกฎกระทรวงกําหนดมาตรฐานสินค้าเกษตรสําหรับการปฏิบัติทางการเกษตรที่ดีสําหรับฟาร์มสุกรเป็นมาตรฐานบังคับฯ ดังกล่าวนี้ใช้บังคับ ให้ยังคงใช้ต่อไปจนกว่าใบรับรองนั้นจะสิ้นอายุ หรือถูกเพิกถอนหรือมีการขอยกเลิก (ร่างข้อ 4)
2. เรื่อง ร่างกฎกระทรวงการควบคุมการขนส่งของที่อยู่ในอารักขาของศุลกากร พ.ศ. ....
คณะรัฐมนตรีมีมติอนุมัติหลักการร่างกฎกระทรวงการควบคุมการขนส่งของที่อยู่ในอารักขาของศุลกากร พ.ศ. .... ตามที่กระทรวงการคลัง (กค.) เสนอ และให้ส่งสํานักงานคณะกรรมการกฤษฎีกาตรวจพิจารณาเป็นเรื่องด่วน โดยให้พิจารณาประเด็นตามข้อสังเกตของสํานักงานคณะกรรมการกฤษฎีกา แล้วดําเนินการต่อไปได้ และให้ กค. รับความเห็นและข้อสังเกตของสํานักงานสภาพัฒนาการเศรษฐกิจและสังคมแห่งชาติและสํานักงานคณะกรรมการกฤษฎีกาไปพิจารณาดําเนินการต่อไปด้วย
ทั้งนี้ กค. เสนอว่า
1. ปัจจุบันกรมศุลกากรมีวิธีการควบคุมการขนส่งของที่อยู่ในอารักขาของกรมศุลกากร (การขนส่งสินค้าผ่านแดน การขนส่งสินค้าระหว่างท่าหรือที่ กับโรงพักสินค้าและการเคลื่อนย้ายของในลักษณะมัดลวดจากสํานักงานศุลกากรท่าเรือแหลมฉบังไปยังสํานักงานตรวจสินค้าลาดกระบังก่อนชําระอากรขาเข้าสําเร็จ หรือไปยังหน่วยศุลกากรอื่น) โดยใช้การควบคุมการขนส่งด้วยอุปกรณ์เฉพาะ ได้แก่ การมัดลวดและการใช้เทคโนโลยีระบบกุญแจอิเล็กทรอนิกส์ อย่างไรก็ตาม เพื่อเป็นทางเลือกและเป็นการอํานวยความสะดวกทางการค้าระหว่างประเทศ กรมศุลกากรพิจารณาแล้วจึงเห็นสมควรกําหนดให้มีระบบติดตามการขนส่งของที่อยู่ในการควบคุมทางศุลกากรด้วยเทคโนโลยีดิจิทัล (Customs Tracking and Monitoring System: CTMS) ซึ่งเป็นระบบที่ใช้ในการควบคุม ติดตาม และตรวจสอบการขนส่งแบบ Real time ด้วยอุปกรณ์ควบคุมทางศุลกากรดิจิทัลที่เชื่อมโยงข้อมูลกับระบบศุลกากรอิเล็กทรอนิกส์ (Thai Customs Electronics System: TCES)
2. โดยที่มาตรา 5 วรรคหนึ่ง (6) แห่งพระราชบัญญัติศุลกากร พ.ศ. 2560 บัญญัติว่าการกําหนดกิจการอื่นเพื่อปฏิบัติตามพระราชบัญญัตินี้ ให้เป็นอํานาจของรัฐมนตรีว่าการกระทรวงการคลัง โดยกําหนดเป็นกฎกระทรวง กค. โดยกรมศุลกากรจึงได้พิจารณายกร่างกฎกระทรวงการควบคุมการขนส่งของที่อยู่ในอารักขาของศุลกากร พ.ศ. .... มาเพื่อกําหนดวิธีการควบคุมการขนส่งของที่อยู่ในอารักขาของศุลกากรให้ชัดเจน ให้มีระบบติดตามการเคลื่อนย้ายของหรือสินค้าที่อยู่ภายใต้การควบคุมทางศุลกากรที่ทันสมัย โดยนําเทคโนโลยีมาใช้ในการบริหารงาน การให้บริการภาครัฐเพื่อประโยชน์ทางด้านการควบคุมทางศุลกากร และเป็นทางเลือกในการอํานวยความสะดวกทางการค้าระหว่างประเทศ อันเป็นการพัฒนาความสามารถในการแข่งขันทางการค้าของประเทศ
สาระสําคัญของร่างกฎกระทรวง
กําหนดระบบติดตามการขนส่งของที่อยู่ในการควบคุมทางศุลกากรด้วยเทคโนโลยีดิจิทัล (Customs Tracking and Monitoring System: CTMS) ดังนี้
ประเด็น
รายละเอียด
1. บทนิยาม (ร่างข้อ 3)
- กําหนดบทนิยาม เช่น
- “ผู้ใช้บริการ” หมายความว่า “ผู้ใช้บริการที่เลือกใช้การควบคุมการขนส่งของที่อยู่ในอารักขาของศุลกากรด้วยอุปกรณ์เฉพาะหรือระบบติดตามการขนส่งของที่อยู่ในอารักขาของศุลกากรด้วยเทคโนโลยีดิจิทัล ได้แก่ ผู้นําของเข้า ผู้ส่งของออก ผู้ขนส่ง ผู้ขอผ่านแดน หรือบุคคลอื่นที่เกี่ยวข้องกับการขนส่งของ รวมถึงตัวแทนของบุคคลดังกล่าว”
- “ผู้ให้บริการ” หมายความว่า “ผู้ให้บริการระบบติดตามการขนส่งของที่อยู่ในอารักขาของศุลกากรด้วยเทคโนโลยีดิจิทัลที่ได้ทําสัญญากับกรมศุลกากร”
2. บททั่วไป (ร่างข้อ 4 - ข้อ 6)
(เดิม มีแต่การควบคุมการขนส่งของที่อยู่ในอารักขาของศุลกากรด้วยอุปกรณ์เฉพาะ)
- กําหนดให้การควบคุมการขนส่งของที่อยู่ในอารักขาของศุลกากร มี 2 วิธี ได้แก่ (1) การควบคุมการขนส่งของที่อยู่ในอารักขาของศุลกากรด้วยอุปกรณ์เฉพาะ และ (2) ระบบติดตามการขนส่งของที่อยู่ในอารักขาของศุลกากรด้วยเทคโนโลยีดิจิทัล
- กําหนดให้ผู้ใช้บริการด้วยวิธีดังกล่าวต้องแสดงความจํานงและชําระค่าบริการก่อนปฏิบัติพิธีการศุลกากรในการขนส่งของตามหลักเกณฑ์ วิธีการ และเงื่อนไขที่อธิบดีกรมศุลกากรประกาศกําหนด
- กําหนดให้การควบคุมการขนส่งของที่อยู่ในอารักขาของศุลกากรใช้กับการขนส่งของในรูปแบบ ดังนี้
(1) การขนส่งสินค้าผ่านแดนหรือการขนส่งที่ใช้สิทธิประโยชน์ทางภาษีอากร ตลอดจนการขนส่งสินค้าระหว่างท่าหรือที่ กับโรงพักสินค้า
(2) การเคลื่อนย้ายของในลักษณะมัดลวดจากสํานักงานศุลกากรท่าเรือแหลมฉบังไปยังสํานักงานตรวจสินค้าลาดกระบังก่อนชําระอากรขาเข้าสําเร็จ หรือไปยังหน่วยศุลกากรอื่น
(3) การขนส่งต่อเนื่องหลายรูปแบบ และ
(4) การขนส่งของรูปแบบอื่น ๆ ตามที่อธิบดีประกาศกําหนด
3. การควบคุมการขนส่งของที่อยู่ในอารักขาของศุลกากรด้วยอุปกรณ์เฉพาะ (ร่างข้อ 7 - ข้อ 8)
- กําหนดให้การควบคุมการขนส่งของที่อยู่ในอารักขาของศุลกากรด้วยอุปกรณ์เฉพาะเป็นอุปกรณ์สําหรับกํากับไว้ที่หีบห่อสินค้าหรือที่ประตูตู้สินค้า ทั้งนี้ การมัด รัด ร้อย คล้อง ประทับตรา ปิดผนึก หรือกระทําการอย่างใด ขึ้นอยู่กับภาชนะบรรจุของและยานพาหนะที่ใช้ในการขนส่ง ได้แก่ (1) การขนส่งของด้วยระบบตู้คอนเทนเนอร์หรือรถบรรทุกชนิดตู้ทึบ (Closed Van) หรือรถบรรทุกหรือรถพ่วง และ (2) ของเป็นรถยนต์ที่ขนส่ง โดยรถบรรทุกรถยนต์หรือยานพาหนะที่สามารถใช้ขนส่งรถยนต์ได้หรือเป็นรถยนต์ขนาดใหญ่ไม่สามารถบรรทุกขึ้นยานพาหนะที่ใช้ขนส่งได้ หรือมีลักษณะเป็นหีบห่อและไม่สามารถบรรทุกหีบห่อทั้งหมดไว้ในรถบรรทุกชนิดตู้ทึบ (Closed Van) ในคราวเดียวกัน
4. ระบบติดตามการขนส่งของที่อยู่ในอารักขาของศุลกากรด้วยเทคโนโลยีดิจิทัล (ร่างข้อ 9 - ข้อ 11)
- กําหนดให้ผู้ใช้บริการหรือบุคคลที่ได้รับอนุญาตจากผู้ใช้บริการมีสิทธิเข้าถึงข้อมูลที่เกี่ยวข้องกับการขนส่งของตน เพื่อตรวจสอบติดตามสถานะการขนส่งของได้อย่างทันต่อเหตุการณ์ผ่านช่องทางที่กําหนด
- กําหนดให้ผู้ให้บริการต้องดําเนินการติดตั้งอุปกรณ์ ตรวจสอบข้อมูลของผู้ใช้บริการ และปลดอุปกรณ์ระบบติดตามการขนส่งของที่อยู่ในอารักขาของศุลกากรด้วยเทคโนโลยีดิจิทัลภายใต้การกํากับดูแลของกรมศุลกากร
5. ผู้ให้บริการ (ร่างข้อ 12 - ข้อ 16)
- กําหนดให้ผู้บริการต้องจัดหาระบบติดตามการขนส่งของที่อยู่ในการควบคุมทางศุลกากร อุปกรณ์ และบุคลากร เพื่อดําเนินการให้บริการอย่างเพียงพอ เหมาะสม และต่อเนื่อง ตามเงื่อนไขที่กรมศุลกากรกําหนด
- กําหนดวิธีการยื่นคําขอเข้าดําเนินงานเป็นผู้ให้บริการระบบติดตามการขนส่งของที่อยู่ในอารักขาของศุลกากรด้วยเทคโนโลยีดิจิทัล ตลอดจนคุณสมบัติ และขอบเขตการดําเนินงานของผู้ให้บริการให้เป็นไปตามที่อธิบดีกรมศุลกากรประกาศกําหนด
- กําหนดให้ผู้ให้บริการต้องจัดเก็บและรักษาข้อมูลที่เกี่ยวข้องกับการดําเนินการของระบบ โดยข้อมูลทั้งหมดถือเป็นสิทธิของกรมศุลกากร และห้ามมิให้ผู้ให้บริการนําข้อมูลไปใช้และ/หรือเปิดเผยข้อมูลโดยไม่ได้รับอนุญาต
6. คณะกรรมการ (ร่างข้อ 17 - ข้อ 18)
- กําหนดให้อธิบดีกรมศุลกากรมีอํานาจแต่งตั้ง “คณะกรรมการสรรหา” เพื่อประโยชน์ในการพิจารณาสรรหาเอกชนเข้าดําเนินงานเป็นผู้ให้บริการระบบติดตามการขนส่งของที่อยู่ในอารักขาของศุลกากรด้วยเทคโนโลยีดิจิทัล โดยมีอํานาจหน้าที่พิจารณาคําขอเข้าดําเนินงานเป็นผู้ให้บริการและเอกสารที่เกี่ยวข้อง เป็นต้น
- กําหนดให้อธิบดีกรมศุลกากรมีอํานาจแต่งตั้ง “คณะกรรมการกํากับดูแล” เพื่อประโยชน์ในการดําเนินงานของระบบติดตามการขนส่งของที่อยู่ในอารักขาของศุลกากรด้วยเทคโนโลยีดิจิทัล โดยมีอํานาจหน้าที่กํากับ ดูแล ติดตามผลการดําเนินงานที่เกี่ยวกับการดําเนินงานดังกล่าวที่เกี่ยวข้อง เป็นต้น
7. ค่าบริการ (ร่างข้อ 19 - ข้อ 20)
- กําหนดค่าบริการควบคุมการขนส่งของที่อยู่ในอารักขาศุลกากรด้วยอุปกรณ์เฉพาะและระบบติดตามการขนส่งของที่อยู่ในอารักขาของศุลกากรด้วยเทคโนโลยีดิจิทัล จํานวนไม่เกิน 200 บาท ต่อคันหรือตู้ หรือหน่วยการขนส่งอื่น แล้วแต่กรณี ทั้งนี้ การยกเว้น งด หรือลดค่าบริการให้เป็นอํานาจของอธิบดีกรมศุลกากรประกาศกําหนด
8. บทเฉพาะกาล (ร่างข้อ 21)
- กําหนดให้ยกเว้นค่าบริการระบบติดตามการขนส่งของที่อยู่ในอารักขาของศุลกากรด้วยเทคโนโลยีดิจิทัลที่จะต้องเรียกเก็บจากผู้ใช้บริการตามกฎกระทรวงนี้เป็นระยะเวลาหนึ่งปีนับแต่วันที่กฎกระทรวงนี้มีผลบังคับใช้
3. เรื่อง ร่างกฎสํานักนายกรัฐมนตรี ฉบับที่ .. (พ.ศ. ....) ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช 2478 (แก้ไขเพิ่มเติมเครื่องแบบของข้าราชการกรมราชทัณฑ์)
คณะรัฐมนตรีมีมติอนุมัติหลักการร่างกฎสํานักนายกรัฐมนตรี ฉบับที่ .. (พ.ศ. ....) ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช 2478 ตามที่กระทรวงยุติธรรม (ยธ.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
ทั้งนี้ ยธ. เสนอว่า
1. โดยที่เครื่องแบบพิเศษของข้าราชการกรมราชทัณฑ์เป็นไปตามกฎสํานักนายกรัฐมนตรี ฉบับที่ 83 (พ.ศ. 2537) ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช 2478 ซึ่งต่อมามีการแก้ไขเพิ่มเติมโดยกฎสํานักนายกรัฐมนตรี ฉบับที่ 98 (พ.ศ. 2559) ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช 2478 ได้บังคับใช้มาระยะหนึ่งพบว่า ในปัจจุบันกรมราชทัณฑ์มีภารกิจที่จะต้องเข้าร่วมในงานรัฐพิธี พิธีการสําคัญต่าง ๆ ทั้งในและต่างประเทศ ฉะนั้น เพื่อให้เครื่องแบบข้าราชการกรมราชทัณฑ์มีความเหมาะสมกับภารกิจและเป็นสากล สมควรแก้ไขเพิ่มเติมเครื่องแบบข้าราชการให้มีความเหมาะสมและเป็นสากล และกําหนดให้มีเครื่องแบบปฏิบัติงานเพิ่มขึ้นเพื่อให้เหมาะสมกับภารกิจ กรมราชทัณฑ์จึงได้ยกร่างกฎสํานักนายกรัฐมนตรีว่าด้วยเครื่องแบบพิเศษสําหรับข้าราชการกรมราชทัณฑ์ พ.ศ. .... และส่งให้สํานักงานปลัดสํานักนายกรัฐมนตรีพิจารณา
2. สํานักงานปลัดสํานักนายกรัฐมนตรี แจ้งว่า ในการประชุมคณะกรรมการกลั่นกรองการกําหนดเครื่องแบบพิเศษของส่วนราชการ ครั้งที่ 2/2565 เมื่อวันศุกร์ที่ 17 มิถุนายน 2565 ขอให้กรมราชทัณฑ์ แก้ไขชื่อร่างกฎกระทรวง จากเดิม “ร่างกฎสํานักนายกรัฐมนตรีว่าด้วยเครื่องแบบพิเศษสําหรับข้าราชการกรมราชทัณฑ์ พ.ศ. ....” แก้ไขเป็น “ร่างกฎสํานักนายกรัฐมนตรี ฉบับที่ .. (พ.ศ. ....) ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช 2478” ให้เป็นไปตามวิธีการยกร่างกฎหมาย รวมทั้งปรับแก้ไขบทคลุมมาตราและถ้อยคําเล็กน้อย ก่อนนําเสนอรัฐมนตรีเจ้าสังกัดลงนามและส่งร่างกฎสํานักนายกรัฐมนตรีดังกล่าวไปยังสํานักเลขาธิการคณะรัฐมนตรีเพื่อนําเสนอคณะรัฐมนตรีพิจารณาต่อไป
สาระสําคัญของร่างกฎสํานักนายกรัฐมนตรี
แก้ไขเพิ่มเติมกฎสํานักนายกรัฐมนตรี ฉบับที่ 83 (พ.ศ. 2537) ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช 2478 และที่แก้ไขเพิ่มเติม เพื่อแก้ไขเพิ่มเติมลักษณะเครื่องแบบพิธีการและกําหนดให้มีเครื่องแบบปฏิบัติงานเพิ่มขึ้นให้มีความเหมาะสมและสอดคล้องกับภารกิจยิ่งขึ้น ดังนี้
1. กําหนดชนิดเครื่องแบบพิเศษข้าราชการกรมราชทัณฑ์ชายเพิ่มเติม จาก 6 ชนิด เป็น 7 ชนิด โดยเพิ่ม “เครื่องแบบปฏิบัติงาน” และแก้ไขลักษณะเครื่องแบบพิธีการ ดังนี้
1.1 กําหนดให้เครื่องแบบพิเศษข้าราชการกรมราชทัณฑ์ชายมี 7 ชนิด ดังนี้
กฎสํานักนายกรัฐมนตรี ฉบับที่ 83ฯ
และที่แก้ไขเพิ่มเติม
ร่างกฎสํานักนายกรัฐมนตรี
หมายเหตุ
1. เครื่องแบบพิธีการ
2. เครื่องแบบปฏิบัติการสีกรมท่า
3. เครื่องแบบปฏิบัติการพิเศษ
4. เครื่องแบบปฏิบัติงานภายในเรือนจํา
5. เครื่องแบบปฏิบัติงานภายนอกเรือนจํา
6. เครื่องแบบกองเกียรติยศกรมราชทัณฑ์
1. เครื่องแบบปฏิบัติงาน
2. เครื่องแบบปฏิบัติการสีกรมท่า
3. เครื่องแบบปฏิบัติการพิเศษ
4. เครื่องแบบปฏิบัติงานภายในเรือนจํา
5. เครื่องแบบปฏิบัติงานภายนอกเรือนจํา
6. เครื่องแบบกองเกียรติยศกรมราชทัณฑ์
7. เครื่องแบบพิธีการ
- แก้ไขชื่อและปรับเป็นเครื่องแบบปฏิบัติงาน
คงเดิม
คงเดิม
คงเดิม
คงเดิม
คงเดิม
- แก้ไขลักษณะเครื่องแบบพิธีการ
1.2 แก้ไขลักษณะเครื่องแบบพิธีการของข้าราชการกรมราชทัณฑ์ชาย โดยให้ประกอบด้วย
(1) หมวกทรงหม้อตาลสีกากี
(2) เสื้อชั้นนอกคอแบะสีกากี
(3) เสื้อชั้นในเป็นเสื้อคอพับสีขาวแขนยาวผูกผ้าผูกคอสีดําเงื่อนกะลาสี
(4) กางเกงขายาวสีกากี
(5) รองเท้าหุ้มส้นหรือหุ้มข้อหนังหรือวัตถุเทียมหนังสีดํา
2. กําหนดชนิดเครื่องแบบพิเศษข้าราชการกรมราชทัณฑ์หญิงเพิ่มเติม จาก 6 ชนิด เป็น 7 ชนิด โดยเพิ่ม “เครื่องแบบปฏิบัติงาน” และแก้ไขลักษณะเครื่องแบบพิธีการ ดังนี้
2.1. กําหนดให้เครื่องแบบพิเศษข้าราชการกรมราชทัณฑ์หญิงมี 7 ชนิด ดังนี้
กฎสํานักนายกรัฐมนตรี ฉบับที่ 83ฯ
และที่แก้ไขเพิ่มเติม
ร่างกฎสํานักนายกรัฐมนตรี
หมายเหตุ
1. เครื่องแบบพิธีการ
2. เครื่องแบบปฏิบัติการสีกรมท่า
3. เครื่องแบบปฏิบัติการพิเศษ
4. เครื่องแบบปฏิบัติงานภายในเรือนจํา
5. เครื่องแบบปฏิบัติงานภายนอกเรือนจํา
6. เครื่องแบบกองเกียรติยศกรมราชทัณฑ์
1. เครื่องแบบปฏิบัติงาน
2. เครื่องแบบปฏิบัติการสีกรมท่า
3. เครื่องแบบปฏิบัติการพิเศษ
4. เครื่องแบบปฏิบัติงานภายในเรือนจํา
5. เครื่องแบบปฏิบัติงานภายนอกเรือนจํา
6. เครื่องแบบกองเกียรติยศกรมราชทัณฑ์
7. เครื่องแบบพิธีการ
- แก้ไขชื่อและปรับเป็นเครื่องแบบปฏิบัติงาน
คงเดิม
คงเดิม
คงเดิม
คงเดิม
คงเดิม
- แก้ไขลักษณะเครื่องแบบพิธีการ
2.2 แก้ไขลักษณะเครื่องแบบพิธีการของข้าราชการกรมราชทัณฑ์หญิง โดยให้ประกอบด้วย
(1) หมวกพับปีกสีกากี
(2) เสื้อชั้นนอกคอแบะสีกากี
(3) เสื้อชั้นในเป็นเสื้อคอพับสีขาวแขนยาวผูกผ้าผูกคอสีดําเงื่อนกะลาสี
(4) กระโปรงสีกากี
(5) รองเท้าหุ้มส้นหนังหรือวัตถุเทียมหนังสีดํา
4. เรื่อง ร่างระเบียบสํานักนายกรัฐมนตรี เรื่อง ยกเลิกระเบียบสํานักนายกรัฐมนตรีว่าด้วยการเสริมสร้างความสมานฉันท์แห่งชาติ พ.ศ. 2550 พ.ศ. ....
คณะรัฐมนตรีมีมติเห็นชอบในหลักการร่างระเบียบสํานักนายกรัฐมนตรี เรื่อง ยกเลิกระเบียบสํานักนายกรัฐมนตรีว่าด้วยการเสริมสร้างความสมานฉันท์แห่งชาติ พ.ศ. 2550 พ.ศ. .... ตามที่กระทรวงยุติธรรม (ยธ.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดําเนินการต่อไปได้
ทั้งนี้ ร่างระเบียบสํานักนายกรัฐมนตรีฯ ที่ ยธ. เสนอ เป็นการยกเลิกระเบียบสํานักนายกรัฐมนตรีว่าด้วยการเสริมสร้างความสมานฉันท์แห่งชาติ พ.ศ. 2550 ซึ่งกําหนดให้มีคณะกรรมการเสริมสร้างความสมานฉันท์แห่งชาติเพื่อทําหน้าที่เกี่ยวกับการแก้ไขปัญหาความขัดแย้ง และไกล่เกลี่ยความขัดแย้งที่เกิดขึ้นในสังคมไทยในระหว่างที่ยังไม่มีกลไกหรือหน่วยงานรองรับไปพลางก่อน เนื่องจากปัจจุบันได้มีการกําหนดกลไกในการเสริมสร้างความสมานฉันท์และลดความขัดแย้งและมีหน่วยงานรองรับการดําเนินงานในลักษณะเดียวกับอํานาจหน้าที่ของคณะกรรมการเสริมสร้างความสมานฉันท์แห่งชาติได้อย่างเป็นรูปธรรมแล้ว เช่น สํานักงานขับเคลื่อนการปฏิรูปประเทศ ยุทธศาสตร์ชาติ และการสร้างความสามัคคีปรองดอง (สํานักงาน ป.ย.ป.) คณะกรรมการขับเคลื่อนการปฏิรูปประเทศ ยุทธศาสตร์ชาติ และการสร้างความสามัคคีปรองดอง สํานักสันติวิธีและธรรมาภิบาล สถาบันพระปกเกล้า คณะกรรมการสมานฉันท์ตามประกาศรัฐสภา และกลไกตามพระราชบัญญัติการไกล่เกลี่ยข้อพิพาท พ.ศ. 2562 เป็นต้น ดังนั้น เพื่อมิให้เกิดความซ้ําซ้อนของหน่วยงานของรัฐในการใช้ทรัพยากรที่มีอยู่อย่างจํากัด จึงจําเป็นต้องออกระเบียบสํานักนายกรัฐมนตรียกเลิกระเบียบสํานักนายกรัฐมนตรีว่าด้วยการเสริมสร้างความสมานฉันท์แห่งชาติ พ.ศ. 2550
สาระสําคัญของร่างระเบียบสํานักนายกรัฐมนตรี
ให้ยกเลิกระเบียบสํานักนายกรัฐมนตรี ว่าด้วยการเสริมสร้างความสมานฉันท์แห่งชาติ พ.ศ. 2550 โดยให้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
5. เรื่อง ร่างประกาศคณะกรรมการพิจารณาคัดกรองผู้ได้รับการคุ้มครอง เรื่อง หลักเกณฑ์ วิธีการ และเงื่อนไขการพิจารณาคัดกรองคําขอเป็นผู้ได้รับการคุ้มครอง
คณะรัฐมนตรีมีมติเห็นชอบในหลักการร่างประกาศคณะกรรมการพิจารณาคัดกรองผู้ได้รับการคุ้มครอง เรื่อง หลักเกณฑ์ วิธีการ และเงื่อนไขการพิจารณาคัดกรองคําขอเป็นผู้ได้รับการคุ้มครองตามที่สํานักงานตํารวจแห่งชาติ (ตช.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับความเห็นของกระทรวงการพัฒนาสังคมและความมั่นคงของมนุษย์ไปประกอบการพิจารณาด้วย แล้วดําเนินการต่อไปได้
ทั้งนี้ ร่างประกาศฯ ที่ ตช. เสนอ เป็นการกําหนดหลักเกณฑ์ วิธีการ และเงื่อนไขการพิจารณาคัดกรองคนต่างด้าวที่เข้ามาในประเทศไทย และไม่สามารถเดินทางกลับประเทศอันเป็นภูมิลําเนาได้ เพื่อให้สถานะเป็นผู้ได้รับการคุ้มครอง โดยได้กําหนดคุณสมบัติของผู้ยื่นคําร้องจะต้องเป็นบุคคลธรรมดาที่ไม่มีสัญชาติไทย และไม่มีถิ่นที่อยู่ในราชอาณาจักรหรือเป็นผู้ที่เข้ามาหรืออยู่ในราชอาณาจักร และไม่สามารถหรือไม่สมัครใจที่จะเดินทางกลับไปยังรัฐแห่งสัญชาติของตน ไม่เป็นแรงงานต่างด้าวสัญชาติเมียนมา ลาว และกัมพูชา ที่มีกลไกหรือกระบวนการดําเนินการรองรับเป็นการเฉพาะ รวมทั้งกําหนดคุณสมบัติของผู้ได้รับการคุ้มครองจะต้องมีมูลที่จะเชื่อได้ว่าจะได้รับอันตรายจากการคุกคามชีวิตหรือเสรีภาพ การทรมาน การกระทําให้สูญหาย หรือการละเมิดสิทธิมนุษยชนในรูปแบบอื่นอย่างร้ายแรง และไม่สามารถหรือไม่สมัครใจที่จะได้รับการคุ้มครองจากหรือเดินทางกลับไปยังรัฐแห่งสัญชาติ หรือกรณีที่เป็นบุคคลไร้สัญชาติ ไม่สามารถหรือไม่สมัครใจที่จะเดินทางกลับไปยังรัฐที่เดิม มีถิ่นพํานักประจํา ซึ่งหน่วยงานที่เกี่ยวข้องเห็นชอบด้วยในหลักการ
สาระสําคัญของร่างประกาศ
1. กําหนดหลักเกณฑ์และกระบวนการพิจารณาคําร้องขอรับสิทธิเป็นผู้ได้รับการคุ้มครอง คําขอเป็นผู้ได้รับการคุ้มครอง
1.1 คุณสมบัติของผู้ยื่นคําร้อง
(1) เป็นบุคคลธรรมดาที่ไม่มีสัญชาติไทย และไม่มีถิ่นที่อยู่ในราชอาณาจักร
(2) เป็นผู้ที่เข้ามาหรืออยู่ในราชอาณาจักร และไม่สามารถหรือไม่สมัครใจที่จะเดินทางกลับไปยังรัฐแห่งสัญชาติของตน หรือกรณีเป็นบุคคลไร้สัญชาติ ไม่สามารถหรือไม่สมัครใจที่จะเดินทางกลับไปยังรัฐที่เดิมตนมีถิ่นพํานักประจํา เนื่องจากมีเหตุอันควรเชื่อได้ว่าจะได้รับอันตรายจากการถูกประหัตประหาร
(3) ไม่เป็นคนต่างด้าวหรือบุคคลในกลุ่มใดที่กระทรวงมหาดไทยมีกลไกหรือกระบวนการดําเนินการรองรับเป็นการเฉพาะ
(4) ไม่เป็นแรงงานต่างด้าวสัญชาติเมียนมา ลาว และกัมพูชา ที่มีกลไกหรือกระบวนการดําเนินการรองรับเป็นการเฉพาะ
(5) สมาชิกในครอบครัวหรือบุคคลที่มีการพึ่งพาทางสังคม อารมณ์ หรือเศรษฐกิจของผู้ยื่นคําร้อง ที่มีคุณสมบัติตามข้อ 1.1 ที่ไม่มีสัญชาติไทยและไม่มีถิ่นที่อยู่ในราชอาณาจักร และไม่มีเหตุเฉพาะตัวให้ได้รับสถานะผู้ได้รับการคุ้มครอง พึงมีสิทธิยื่นคําร้องร่วมหรือแยกกับผู้ยื่นคําร้อง และได้รับการพิจารณาสถานะสืบทอดเป็นผู้ได้รับการคุ้มครองตามหลักเอกภาพของครอบครัว
1.2 ให้พนักงานเจ้าหน้าที่ร่วมกับสํานักงานข้าหลวงใหญ่ผู้ลี้ภัยแห่งสหประชาชาติประจําประเทศไทย องค์การระหว่างประเทศเพื่อการโยกย้ายถิ่นฐานประจําประเทศไทย และภาคเอกชนที่เกี่ยวข้อง ให้การสนับสนุนและช่วยเหลือให้ผู้ยื่นคําร้องสามารถเข้าใจ และเข้าถึงกระบวนการยื่นคําร้องได้ในภาษาต่าง ๆ รวมถึงการเข้าถึงความช่วยเหลือทางกฎหมาย
1.3 กรณีผู้ยื่นคําร้องเป็นผู้เยาว์ ให้ดําเนินการตามบันทึกความเข้าใจเรื่องการกําหนดมาตรฐานและแนวทางแทนการกักตัวเด็กในสถานกักตัวคนต่างด้าวเพื่อรอการส่งกลับ พ.ศ. 2562 และพระราชบัญญัติคุ้มครองเด็ก พ.ศ. 2546
2. หลักเกณฑ์และกระบวนการพิจารณาคําขอเป็นผู้ได้รับการคุ้มครอง
2.1 คุณสมบัติของผู้ได้รับการคุ้มครอง
(1) เป็นคนต่างด้าวผู้มีคุณสมบัติตามข้อ 1.1
(2) มีมูลที่จะเชื่อได้ว่าจะได้รับอันตรายจากการประหัตประหาร การคุกคามชีวิตหรือเสรีภาพ การทรมาน การกระทําให้สูญหาย หรือการละเมิดสิทธิมนุษยชนในรูปแบบอื่นอย่างร้ายแรง
(3) ไม่สามารถหรือไม่สมัครใจที่จะได้รับการคุ้มครองจากหรือเดินทางกลับไปยังรัฐแห่งสัญชาติ หรือกรณีที่เป็นบุคคลไร้สัญชาติ ไม่สามารถหรือไม่สมัครใจที่จะเดินทางกลับไปยังรัฐที่เดิมมีถิ่นพํานักประจํา
(4) ไม่เป็นผู้ที่ถูกพิจารณาว่า ไม่จําเป็นต้องได้รับการคุ้มครองระหว่างประเทศ เนื่องจากมีสิทธิและหน้าที่ในประเทศอื่น และสามารถใช้ชีวิตอยู่ในประเทศนั้นได้อยู่แล้ว หรือไม่สมควรได้รับการคุ้มครอง เนื่องจากมีส่วนร่วมในอาญากรรมสงคราม อาชญากรรมต่อสันติภาพ อาชญากรรมต่อมนุษย์
2.2 สมาชิกในครอบครัวหรือบุคคลที่มีการพึ่งพาทางสังคม อารมณ์ หรือเศรษฐกิจของผู้ยื่นคําร้อง ที่มีคุณสมบัติตามข้อ 2.1 ที่ไม่มีสัญชาติไทยและไม่มีถิ่นที่อยู่ในราชอาณาจักร และไม่มีเหตุเฉพาะตัวให้ได้รับสถานะผู้ได้รับการคุ้มครอง พึงมีสิทธิยื่นคําขอร่วมหรือแยกกับผู้ยื่นคําขอ และได้รับการพิจารณาสถานะสืบทอดเป็นผู้ได้รับการคุ้มครองตามหลักเอกภาพของครอบครัว
2.3 ผู้ยื่นคําขอต้องได้รับการตรวจสอบ ดังนี้ (1) ประวัติอาชญากรรม (โดยพิมพ์ลายนิ้วมือส่งตรวจสอบ) จากกองทะเบียนประวัติอาชญากร ตช. (2) พฤติการณ์บุคคลและทางการเมืองจากกองบัญชาการตํารวจสันติบาล (3) พฤติการณ์เกี่ยวกับความมั่นคงของชาติจากสํานักงานข่าวกรองแห่งชาติ และ (4) หมายจับจากกองการต่างประเทศ ตช.
2.4 ผู้ยื่นคําขอต้องมีใบรับรองแพทย์เพื่อแสดงว่าไม่มีโรคอย่างใดอย่างหนึ่งตามกฎกระทรวงกําหนดโรคต้องห้ามสําหรับคนต่างด้าวซึ่งเข้ามาในราชอาณาจักร หรือเข้ามามีถิ่นที่อยู่ในราชอาณาจักร พ.ศ. 2563
2.5 ให้จัดทํา “คู่มือปฏิบัติงานของพนักงานเจ้าหน้าที่ในกระบวนการพิจารณาคําขอเป็นผู้ได้รับการคุ้มครอง” ซึ่งกําหนดรายละเอียดที่เกี่ยวข้องกับแนวทางการให้ความช่วยเหลือ คําแนะนําและคําปรึกษาแก่ผู้ยื่นคําร้อง การสัมภาษณ์ การเก็บและบันทึกข้อมูล การบริหารจัดการแฟ้มประวัติ และการเก็บรักษาข้อมูลเพื่อปกป้องและรักษาความลับของข้อมูลส่วนบุคคลของผู้ยื่นคําร้อง และเพื่อเป็นการป้องกันการทุจริต การจัดลําดับการพิจารณาคําขอ
อนึ่ง คนต่างด้าวรายใดแม้มีคุณสมบัติครบถ้วนตามหลักเกณฑ์และเงื่อนไขที่กําหนดไว้ แต่เมื่อพิจารณาถึงความมั่นคงของชาติ คณะกรรมการอาจมีมติไม่ให้สถานะเป็นผู้ได้รับการคุ้มครองแก่ผู้อยู่ระหว่างคัดกรองสถานะ มติของคณะกรรมการให้เป็นที่สุด และถือเป็นข้อมูลข่าวสารที่ไม่ต้องเปิดเผยตามมาตรา 15 (1) (2) แห่งพระราชบัญญัติข้อมูลข่าวสารของราชการ พ.ศ. 2540
6. เรื่อง ร่างกฎกระทรวงกําหนดค่าธรรมเนียมใบอนุญาตใช้เรือและยกเว้นค่าธรรมเนียมใบอนุญาตใช้เรือ สําหรับเรือขับเคลื่อนด้วยพลังงานไฟฟ้า พ.ศ. ....
คณะรัฐมนตรีมีมติเห็นชอบร่างกฎกระทรวงกําหนดค่าธรรมเนียมใบอนุญาตใช้เรือและยกเว้นค่าธรรมเนียมใบอนุญาตใช้เรือสําหรับเรือขับเคลื่อนด้วยพลังงานไฟฟ้า พ.ศ. ....ตามที่กระทรวงคมนาคม (คค.) เสนอ ซึ่งสํานักงานคณะกรรมการกฤษฎีกาตรวจพิจารณาแล้วและให้ดําเนินการต่อไปได้ และให้ คค. รับความเห็นของกระทรวงพลังงาน สํานักงานสภาพัฒนาการเศรษฐกิจและสังคมแห่งชาติ และสํานักงาน ก.พ.ร. ไปพิจารณาดําเนินการต่อไปด้วย
ทั้งนี้ คค. เสนอว่า
1. เนื่องจากรัฐบาลมีนโยบายส่งเสริมและสนับสนุนการใช้พลังงานไฟฟ้าในระบบการขนส่งทางเรือให้เพิ่มมากขึ้น และมาตรา 143 แห่งพระราชบัญญัติการเดินเรือในน่านน้ําไทย พระพุทธศักราช 2456 ซึ่งแก้ไขเพิ่มเติมโดยพระราชบัญญัติการเดินเรือในน่านน้ําไทย (ฉบับที่ 10) พ.ศ. 2510 บัญญัติให้การออกใบอนุญาตหรือการออกใบอนุญาตใหม่แทนฉบับเดิมที่หมดอายุ สําหรับเรือที่บัญญัติไว้ในหมวดที่ 3 ว่าด้วยทําเลทอดจอดเรือ หมวดที่ 4 ว่าด้วยทางเดินเรือในลําแม่น้ํา และหมวดที่ 5 ว่าด้วยแพไม้ แพคนอยู่ ฯลฯ ในภาคที่ 2 ให้เรียกค่าธรรมเนียมตามที่กําหนดในกฎกระทรวงแต่ไม่เกินฉบับละสองพันบาท โดยให้รัฐมนตรีว่าการกระทรวงคมนาคมมีอํานาจกําหนดเรือที่ได้รับยกเว้นค่าธรรมเนียมดังกล่าวไว้ในกฎกระทรวง และมาตรา 10 แห่งพระราชบัญญัติการเดินเรือในน่านน้ําไทย (ฉบับที่ 6) พุทธศักราช 2481 ซึ่งแก้ไขเพิ่มเติมโดยพระราชบัญญัติการเดินเรือในน่านน้ําไทย (ฉบับที่ 10) พ.ศ. 2510 บัญญัติให้รัฐมนตรีว่าการกระทรวงคมนาคมมีอํานาจออกกฎกระทรวงกําหนดค่าธรรมเนียมอันเกี่ยวกับกฎหมายว่าด้วยการเดินเรือในน่านน้ําไทย
2. ปัจจุบันปัญหามลพิษทางอากาศได้ส่งผลกระทบต่อมนุษย์และสิ่งแวดล้อม ประกอบกับการพัฒนาด้านเทคโนโลยีในการใช้พลังงานทางเลือกที่เป็นมิตรต่อสิ่งแวดล้อม ซึ่งจะช่วยลดมลพิษทางอากาศและลดมลพิษทางเสียงจากเครื่องยนต์ขับเคลื่อนเรือ ตลอดจนรัฐบาลมีนโยบายส่งเสริมและสนับสนุนการใช้พลังงานไฟฟ้าในระบบการขนส่งทางเรือให้เพิ่มมากขึ้น ประกอบกับปัจจุบันการเก็บค่าธรรมเนียมใบอนุญาตใช้เรือและยกเว้นค่าธรรมเนียมใบอนุญาตใช้เรือสําหรับเรือขับเคลื่อนด้วยพลังงานไฟฟ้าเป็นไปตามกฎกระทรวงกําหนดค่าธรรมเนียมใบอนุญาตใช้เรือและยกเว้นค่าธรรมเนียมใบอนุญาตใช้เรือ พ.ศ. 2550 ซึ่งบังคับใช้กับเรือทุกประเภท ดังนั้น จึงจําเป็นต้องกําหนดค่าธรรมเนียมใบอนุญาตใช้เรือและยกเว้นค่าธรรมเนียมใบอนุญาตใช้เรือ สําหรับเรือขับเคลื่อนด้วยพลังงานไฟฟ้าเป็นการเฉพาะ (เรือขับเคลื่อนด้วยพลังงานไฟฟ้า คือ เรือที่ขับเคลื่อนตัวเรือให้เคลื่อนที่โดยใช้พลังงานจากแบตเตอรี่ (Battery Electric Vessel) เท่านั้น) เพื่อให้สอดคล้องกับนโยบายของรัฐบาลในการลดปัญหามลพิษทางอากาศ และเป็นส่วนหนึ่งในการผลักดันให้ผู้ประกอบการและประชาชนปรับเปลี่ยนมาใช้เทคโนโลยียานยนต์ไฟฟ้าในระบบการขนส่งทางเรือมากขึ้น อันจะนําไปสู่ระบบการคมนาคมที่ยั่งยืนสอดคล้องกับพัฒนาการเทคโนโลยีในปัจจุบัน และได้จัดให้มีการรับฟังความคิดเห็นต่อร่างกฎกระทรวงในเรื่องนี้จากผู้แทนหน่วยงานกรมเจ้าท่า ผู้แทนหน่วยงานภาครัฐ และภาคเอกชนที่เกี่ยวข้องผ่านระบบการประชุมทางไกล (โปรแกรม Zoom) เมื่อวันที่ 22 กุมภาพันธ์ 2565
3. คค. ได้รายงานผลการดําเนินการตามมาตรา 27 แห่งพระราชบัญญัติวินัยการเงินการคลังของรัฐ พ.ศ. 2561 แล้ว โดยรายงานว่าประมาณการสูญเสียรายได้จากเรือขับเคลื่อนพลังงานไฟฟ้าที่มีใบอนุญาตใช้เรือในปัจจุบันมีจํานวน 51 ลํา และเรือขับเคลื่อนด้วยพลังงานไฟฟ้าที่คาดการณ์ว่าจะมาขอใบอนุญาตใช้เรือเพิ่มเติมในภายหลังออกกฎกระทรวง (โดยเฉลี่ยขนาดไม่เกิน 80 ตันกรอส) จํานวน 1,800 ลํา รวมจํานวน 1,851 ลํา โดยประมาณการสูญเสียรายได้ต่อปี จํานวน 614,740 บาท และประมาณการสูญเสียรายได้ 15 ปี จํานวน 9,221,100 บาท
สาระสําคัญของร่างกฎกระทรวง
1. กําหนดค่าธรรมเนียมใบอนุญาตใช้เรือ สําหรับเรือขับเคลื่อนด้วยพลังงานไฟฟ้า ให้คิดปีละ ตามอัตราดังต่อไปนี้
ขนาดเรือ
(ตันกรอส)
อัตราค่าธรรมเนียม
ฉบับ/บาท
ไม่เกิน 10
เกิน 10 แต่ไม่เกิน 20
เกิน 20 แต่ไม่เกิน 30
เกิน 30 แต่ไม่เกิน 40
เกิน 40 แต่ไม่เกิน 60
เกิน 60 แต่ไม่เกิน 90
เกิน 80 แต่ไม่เกิน 100
เกิน 100 แต่ไม่เกิน 200
เกิน 200 แต่ไม่เกิน 400
เกิน 400 แต่ไม่เกิน 600
เกิน 600 แต่ไม่เกิน 800
เกิน 800 แต่ไม่เกิน 1,000
เกิน 1,000 แต่ไม่เกิน 2,000
เกิน 2,000 แต่ไม่เกิน 3,000
เกิน 3,000 แต่ไม่เกิน 4,000
เกิน 4,000 แต่ไม่เกิน 5,000
เกิน 5,000 ขึ้นไป